Varðskipið Þór (1951)

Varðskipið Þór (einnig nefnt Nýi-Þór) var varðskip í eigu Landhelgisgæslu Íslands sem notað var á árunum 1951 til 1982. Það var um tíma flaggskip Landhelgisgæslunnar og tók þátt í öllum þremur Þorskastríðunum.

 Í þjónustu Landhelgisgæslunnar 
Skipið var smíðað í Danmörku árið 1951 fyrir Landhelgisgæsluna. Skipið var smíðað úr stáli, alls 920 tonn. Lengd þess var 55,9 m og breidd 9,5 m. Skipið var búið tveim 57 mm fallbyssum. Þór III var flaggskip Landhelgisgæslunar um árabil og tók þátt í öllum Þorskastríðum Íslendinga og Breta. Skipið var endurbætt árið 1972, en þær endurbætur fólust meðal annars í nýrri yfirbyggingu og endurnýjun á vélabúnaði skipsins. 

 Eftir LHG 
Árið 1982 var skipið selt Slysavarnarfélagi Íslands og notað sem þjálfunar og skólaskip fyrir Slysavarnarskóla sjómanna. Nafni skipsins var þá breytt í Sæbjörgu. Eftir að nýtt skip var fengið til að leysa það af hólmi 1998 fór það í einkaeigu og var breytt í fljótandi veitingarstað. Um tíma var það málað gylltum lit og voru uppi hugmyndir um að gera það út sem fljótandi diskótek.

Árið 2009 var Þór notaður sem aðalsviðið í íslensku kvikmyndinni Reykjavik Whale Watching Massacre.

Skipið var selt í brotajárn árið 2012.

Tilvísanir

Flokkur:Byggt 1951
Flokkur:Íslensk varðskip